Document ID: 32006R1197

ΚΑΝΟΝΙΣΜΌΣ (ΕΚ) αριθ. 1197/2006 ΤΗΣ ΕΠΙΤΡΟΠΉΣ
της 7ης Αυγούστου 2006
για τροποποίηση του κανονισμού (ΕΟΚ) αριθ. 2967/85 που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος (1), και ιδίως τα άρθρα 2 και 4 παράγραφος 6,
τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου (2), και ιδίως το άρθρο 5 παράγραφος 1,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 2967/85 της Επιτροπής (3) θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου και ιδίως τη μέθοδο εκτίμησης της περιεκτικότητας σε άπαχο κρέας των σφαγίων χοίρου.
(2)
Τα αποτελέσματα των πρόσφατων ερευνών που έγιναν για την ταξινόμηση των σφαγίων χοίρου, ιδίως στο πλαίσιο του σχεδίου EUPIGCLASS, τόνισαν τη σημασία που έχει η βελτίωση της ποιότητας των μεθόδων δειγματοληψίας και η απλούστευση της μεθόδου εκτίμησης της περιεκτικότητας σε άπαχο κρέας των σφαγίων χοίρου.
(3)
Η μέθοδος εκτίμησης της περιεκτικότητας σε άπαχο κρέας των σφαγίων χοίρου και ο υπολογισμός του ποσοστού αναφοράς σε άπαχο κρέας που καθορίζεται στον κανονισμό (ΕΟΚ) αριθ. 2967/85 θα πρέπει ως εκ τούτου να προσαρμοστούν.
(4)
Ο κανονισμός (ΕΟΚ) αριθ. 2967/85 θα πρέπει ως εκ τούτου να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2967/85 τροποποιείται ως εξής:
1)
Στο άρθρο 3, οι παράγραφοι 1 και 2 αντικαθίστανται από το ακόλουθο κείμενο:
«1. Η τυποποιημένη στατιστική μέθοδος που χρησιμοποιείται για την εκτίμηση της περιεκτικότητας σε άπαχο κρέας των σφαγίων χοίρου, η οποία εγκρίνεται ως μέθοδος ταξινόμησης κατά την έννοια του άρθρου 2 παράγραφος 3 του κανονισμού (ΕΟΚ) αριθ. 3220/84, πρέπει να είναι είτε η απλή μέθοδος των ελαχίστων τετραγώνων ή η μέθοδος μειωμένης τάξης, ενώ επιτρέπεται επίσης να χρησιμοποιούνται άλλες διαδικασίες οι οποίες είναι στατιστικά δοκιμασμένες.
Η μέθοδος πρέπει να βασίζεται σε αντιπροσωπευτικό δείγμα της εξεταζόμενης εθνικής ή περιφερειακής παραγωγής χοιρείου κρέατος αποτελούμενο από 120 σφάγια τουλάχιστον, των οποίων η περιεκτικότητα σε άπαχο κρέας έχει διαπιστωθεί σύμφωνα με τη μέθοδο τεμαχισμού που καθορίζεται στο παράρτημα I του παρόντος κανονισμού. Εάν χρησιμοποιείται η μεθοδολογία της πολλαπλής δειγματοληψίας, η μέτρηση της αναφοράς πρέπει να γίνεται επί τουλάχιστον 50 σφαγίων και η ακρίβεια πρέπει να είναι τουλάχιστον ίση με την ακρίβεια η οποία επιτυγχάνεται με χρήση της τυποποιημένης στατιστικής μεθόδου επί 120 σφαγίων βάσει της μεθόδου του παραρτήματος I.
2. Η χρήση των μεθόδων ταξινόμησης επιτρέπεται μόνο εάν η ρίζα του μέσου τετραγωνικού σφάλματος της πρόβλεψης (RMSEP), υπολογιζόμενη με χρήση της μεθοδολογίας πλήρους διασταυρωμένης επικύρωσης, είναι μικρότερη από 2,5. Επιπλέον, όλες οι ακραίες τιμές συμπεριλαμβάνονται στον υπολογισμό του RMSEP».
2)
Στο παράρτημα I, το σημείο 2 αντικαθίσταται από το ακόλουθο κείμενο:
«2.
Το ποσοστό αναφοράς της περιεκτικότητας σε άπαχο κρέας υπολογίζεται ως εξής:
Τo βάρος του άπαχου κρέατος σε αυτά τα τέσσερα τεμάχια υπολογίζεται με την αφαίρεση του συνόλου των μη άπαχων στοιχείων των τεσσάρων τεμαχίων από το συνολικό βάρος των τεμαχίων πριν τον τεμαχισμό».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Από την 1η Ιουλίου 2006 εφαρμόζεται στις μεθόδους ταξινόμησης για τις οποίες έχει ζητηθεί η σχετική έγκριση, σύμφωνα με όσα θεσπίζονται στο άρθρο 3 παράγραφος 3 του κανονισμού (ΕΟΚ) αριθ. 2967/85.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 2006.

Labels: 12
17
19